<classify> WAUMINI wa dini ya Kiislamu nchini wamefanya dua maalum na kutuma salamu za rambirambi kwa Rais John Magufuli na Watanzania kutokana na vifo vya watu 209 vilivyotokana na ajali ya kuzama kwa kivuko cha Mv Nyerere, Alhamisi wiki hii kisiwani Ukara wilayani Ukerewe mkoani Mwanza.Wamezitaka mamlaka husika kuwachukulia haraka hatua, wote waliosababisha kutokea kwa ajali hiyo. Kivuko cha Mv Nyerere kilipinduka na kuzama kwenye kisiwa cha Ukara katika Ziwa Victoria wilayani Ukerewe mkoani Mwanza na watu 196 hadi jana alasiri walikuwa wamethibitika kufa.Akizungumza kwenye maadhimisho ya Mwaka Mpya wa Kiislamu yaliyoandaliwa na Baraza la Vijana la Waislamu jana kwenye Ukumbi wa Arnautoglou jijini Dar es Salaam, Shekhe wa Mkoa wa Dar es Salaam, Alhaj Mussa Salim alisema ajali hiyo imesababisha msiba mkubwa kwa waumini wa dini zote.Shekhe Alhad alisema tukio hilo limewashtua na kuamua kutumia maadhimisho ya mwaka huo mpya wa Kiislamu kuwaombea marehemu wa ajali hiyo kwa dua maalum.Alisema kutokana na taarifa iliyotolewa na Rais John Magufuli katika salamu zake za rambirambi kwa wafiwa kubainisha kuwapo kwa magunia ya mahindi, magari, watu na mizigo mingine mingi iliyobebwa na kivuko hicho, inaashiria kuwapo kwa makosa ya kibinadamu yaliyopelekea kutokea kwa ajali hiyo.Alisema, makosa kama hayo sio ya kupuuzwa kwa kuwa yamegharimu maisha ya Watanzania wengi wakiwamo wazazi, watoto, vijana na wazee hivyo waliosababisha ajali hiyo lazima wachukuliwe hatua.Waislamu tunaziomba mamlaka husika kuchukua hatua kali kwa waliosababisha ajali hiyo kwa kuwa kutokana na ajali hiyo, jamii zimepata yatima na wajane walioondokewa na wapendwa wao, alisema.Tunawaombea marehemu wote wapumzishwe mahala pema peponi na tunawapa pole wale wote walioondokewa na wapendwa wawe na moyo wa uvumilivu katika kipindi hiki kigumu kwao, alisema.Naibu Waziri wa Mifugo na Uvuvi, Abdalla Ulega akizungumza kwa niaba ya Rais mstaafu wa Awamu ya Pili, Ali Hassan Mwinyi aliwataka Waislamu kuendelea kuwaombea marehemu wote na wafiwa wao.Hiki ni kipindi kigumu kwetu sote kwa kuwa msiba huu unatuhusu sote. Ndani mle kulikuwa na watoto, vijana, wazee, wanaume kwa wanawake na watu wa kila rika na hawa wote wanategemea dua zetu, alisema.Mimi leo pia nikitoka hapa ninakimbilia kwenye eneo la tukio moja kwa moja kumwakilisha waziri wangu Luhaga Mpina, Waziri wa Mifugo na Uvuvi kwa kuwa mnajua kuwa waliopoteza maisha wapo wavuvi na hata wafugaji. Nawatakieni maadhimisho mema ya Mwaka Mpya wa Kiislamu, alisema.Pia aliwataka waumini wa dini ya Kiislamu kutumia makongamano mbalimbali ya dini kusisitizia suala la maadili na utendaji kazi katika kuendeleza dini.Katika maadhimisho hayo, Shehe Ally Muhidin Mkoyogile alimwakilisha Shekhe Mkuu wa Tanzania, Mufti Abubakary Zubeir Bin Ally aliyeshindwa kufika kwenye maadhimisho hayo kutokana na udhuru. Shehe aiwataka Waislamu kutumia sherehe hizo kutafakari mustakabali wa dini yao.Alisema katika kusherehekea Mwaka Mpya wa Kiislamu kutokea mwaka 1439 kuingia mwaka 1440, huu ni wakati kwa wao kutafakari namna gani wataendelea kutetea na kuiishi misingi ya dini ya Kiislamu.  <topic>: KITAIFA 